ธนาคารแห่งประเทศไทย พร้อมดูแลค่าเงินบาทอย่างใกล้ชิด ไม่ให้เป็นอุปสรรคต่อการฟื้นตัว
นายสักกะภพ พันธ์ยานุกูล ผู้อำนวยการอาวุโส ฝ่ายเศรษฐกิจมหภาค ธนาคารแห่งประเทศไทย (ธปท.) เปิดเผยภายในงานการประชุมนักวิเคราะห์ (Analyst Meeting) ครั้งที่ 3/2564 ว่า แนวโน้มความผันผวนค่าเงินบาทที่อ่อนค่า ยอมรับว่ามาจากปัจจัยทั้งภายในและภายนอก ซึ่งที่ผ่านมา ธปท. เข้าไปดูแลทั้ง 2 ทางอย่างใกล้ชิด เพื่อไม่ให้ความผันผวนของอัตราแลกเปลี่ยนที่เป็นอุปสรรคต่อการฟื้นตัว โดยเฉพาะในภาวะปัจจุบันที่การฟื้นตัวยังมีความไม่แน่นอน จากการสำรวจพบว่าธุรกิจไทยมีการบริหารอัตราแลกเปลี่ยนมากขึ้น ซึ่งจะกระทบกับสภาพคล่อง ทั้งนี้สิ่งที่ ธปท. เป็นห่วงภาคธุรกิจที่งบการเงินยังไม่แข็งแรง เนื่องจากได้รับผลกระทบจากสถานการณ์โควิด-19 หลายรอบ ขณะเดียวกันช่วงที่ผ่านมาธุรกิจหันมาให้ความสำคัญกับการบริหารความเสี่ยงเพิ่มขึ้น ซึ่ง ธปท. พยายามผลักดัน FX ecosystem เพื่อสร้างภูมิคุ้มกันให้ผู้ประกอบการในการดูแลความเสี่ยงเรื่องอัตราแลกเปลี่ยน โดยผ่อนคลายและยืดหยุ่นให้ต้นทุนลดลงมากขึ้น ซึ่งยังอยู่ระหว่างดำเนินการและลูกค้าสามารถเปรียบเทียบอัตราการบริหารต้นทุนอัตราแลกเปลี่ยนระหว่างสถาบันการเงินบนเว็บไซต์ของ ธปท. ได้ผู้อำนวยการอาวุโส ฝ่ายเศรษฐกิจมหภาค ธนาคารแห่งประเทศไทย กล่าวด้วยว่า สำหรับการดำเนินนโยบายการเงินการคลังภายหลังจากเห็นพัฒนาการฉีดวัคซีนที่ดีชึ้น การทยอยออกมาตรการควบคุมการแพร่ระบาดและการเปิดเมือง โดยในระยะข้างหน้ายังมีความเสี่ยงด้านต่ำอยู่ แม้ว่าเศรษฐกิจจะผ่านจุดต่ำสุดไปแล้วในไตรมาสที่ 3โดยนโยบายการเงินยังคงต้องเอื้อให้มีความผ่อนคลายต่อเนื่อง เช่น การผลักดันสภาพคล่องให้กับผู้ที่ได้รับผลกระทบจากโควิด-19 และการเร่งปรับโครงสร้างหนี้ให้ตรงจุด อย่างไรก็ตามหากมีความเสี่ยงเพิ่มขึ้น ธปท. ก็พร้อมจะทำนโยบายการเงินเพิ่มเติม ขณะที่นโยบายการคลังจะเห็นว่ามีการขยับเพดานหนี้สาธารณะจากระดับร้อยละ 60 เป็น 70 โดยภาพรวมเป็นการเร่งเยียวยาและพยุงเศรษฐกิจ ทั้งนี้การขยับกรอบเพดานดังกล่าวไม่ได้หมายถึงต้องการกู้เงิน แต่ขยับเพื่อความคล่องตัว ซึ่งสัดส่วนในระดับร้อยละ 60 ของไทยยังถือว่าต่ำกว่าประเทศในเอเซียในระดับใกล้เคียงที่มีเพดานหนี้อยู่ทีร้อยละ 70 และหนี้ของไทยส่วนใหญ่อยู่ในรูปเงินบาทที่สามารถโรลโอเวอร์ได้